CELEX: 32018R1643
Language: el
Date: 2018-07-13 00:00:00
Title: Κατ' εξουσιοδότηση κανονισμός (ΕΕ) 2018/1643 της Επιτροπής, της 13ης Ιουλίου 2018, για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για την περαιτέρω διευκρίνιση του περιεχομένου και των περιπτώσεων όπου απαιτείται επικαιροποίηση της δήλωσης δείκτη αναφοράς την οποία πρέπει να δημοσιεύει ο διαχειριστής δείκτη αναφοράς (Κείμενο που παρουσιάζει ενδιαφέρον για τον ΕΟΧ)

5.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 274/29
               
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2018/1643 ΤΗΣ ΕΠΙΤΡΟΠΉΣ
         της 13ης Ιουλίου 2018
         για τη συμπλήρωση του κανονισμού (ΕΕ) 2016/1011 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για την περαιτέρω διευκρίνιση του περιεχομένου και των περιπτώσεων όπου απαιτείται επικαιροποίηση της δήλωσης δείκτη αναφοράς την οποία πρέπει να δημοσιεύει ο διαχειριστής δείκτη αναφοράς
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και για την τροποποίηση των οδηγιών 2008/48/ΕΚ και 2014/17/ΕΕ και του κανονισμού (ΕΕ) αριθ. 596/2014 (1), και ιδίως το άρθρο 27 παράγραφος 3 τέταρτο εδάφιο,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 27 παράγραφος 1 του κανονισμού (ΕΕ) 2016/1011, ο διαχειριστής υποχρεούται να δημοσιεύει δήλωση δείκτη αναφοράς για τον δείκτη αναφοράς ή, κατά περίπτωση, για μια οικογένεια δεικτών αναφοράς εάν μπορεί να χρησιμοποιηθεί στην Ένωση.
                  
               
                     (2)
                  
                  
                     Οι δηλώσεις δεικτών αναφοράς θα πρέπει να περιλαμβάνουν εμπεριστατωμένες πληροφορίες σχετικά με την αγορά ή την οικονομική πραγματικότητα για τη μέτρηση της οποίας προορίζεται ο δείκτης αναφοράς ή η οικογένεια δεικτών αναφοράς, καθώς και επεξήγηση των περιπτώσεων στις οποίες η μέτρηση της εν λόγω αγοράς ή οικονομικής πραγματικότητας μπορεί να καταστεί αναξιόπιστη. Αυτό είναι απαραίτητο διότι οι χρήστες και οι δυνητικοί χρήστες βασίζονται σε πληροφορίες αυτού του είδους προκειμένου να κατανοήσουν πλήρως τον δείκτη αναφοράς ή την οικογένεια δεικτών αναφοράς.
                  
               
                     (3)
                  
                  
                     Στις δηλώσεις δεικτών αναφοράς θα πρέπει να αναφέρονται τα στοιχεία διακριτικής ευχέρειας της μεθοδολογίας του δείκτη αναφοράς, καθώς και η διαδικασία για τη διενέργεια εκ των υστέρων αξιολόγησης της άσκησης αυτής της διακριτικής ευχέρειας. Οι εν λόγω πληροφορίες είναι καίριας σημασίας προκειμένου να διασφαλίζεται ότι οι χρήστες και οι δυνητικοί χρήστες κατανοούν την ευπάθεια του δείκτη αναφοράς ή της οικογένειας δεικτών αναφοράς στην παραποίηση.
                  
               
                     (4)
                  
                  
                     Οι διαφορετικοί τύποι δεικτών αναφοράς (δηλαδή οι δείκτες αναφοράς ρυθμιζόμενων δεδομένων, οι δείκτες αναφοράς επιτοκίων, οι δείκτες αναφοράς βασικών προϊόντων, οι δείκτες αναφοράς κρίσιμης σημασίας, οι σημαντικοί δείκτες αναφοράς και οι μη σημαντικοί δείκτες αναφοράς) υπόκεινται σε διαφορετικές απαιτήσεις βάσει του κανονισμού (ΕΕ) 2016/1011. Κατά συνέπεια, η δήλωση δείκτη αναφοράς θα πρέπει να προσδιορίζει σαφώς και επακριβώς τον τύπο ή τους τύπους δεικτών αναφοράς στους οποίους υπάγεται ο δείκτης αναφοράς ή η οικογένεια δεικτών αναφοράς.
                  
               
                     (5)
                  
                  
                     Όσον αφορά τους δείκτες αναφοράς κρίσιμης σημασίας, η δήλωση δείκτη αναφοράς θα πρέπει να περιλαμβάνει πρόσθετες πληροφορίες με τις οποίες διευκρινίζονται οι λόγοι για τους οποίους ο δείκτης αναφοράς αναγνωρίζεται δυνάμει του κανονισμού (ΕΕ) 2016/1011 ως κρίσιμης σημασίας, ούτως ώστε οι χρήστες και οι δυνητικοί χρήστες να έχουν στη διάθεσή τους τις απαιτούμενες πληροφορίες για την κατανόηση της βάσης σύμφωνα με την οποία ο δείκτης αναφοράς έχει αναγνωριστεί ως κρίσιμης σημασίας.
                  
               
                     (6)
                  
                  
                     Η χρήση ρυθμιζόμενων δεδομένων απαλλάσσει τους διαχειριστές και τους συνεισφέροντές τους από ορισμένες υποχρεώσεις δυνάμει του κανονισμού (ΕΕ) 2016/1011. Ως εκ τούτου, για τους δείκτες αναφοράς ρυθμιζόμενων δεδομένων, οι διαχειριστές θα πρέπει να υποχρεούνται να αναφέρουν τις πηγές δεδομένων τους, καθώς και τα στοιχεία βάσει των οποίων ο δείκτης αναφοράς κατατάσσεται στους δείκτες αναφοράς ρυθμιζόμενων δεδομένων.
                  
               
                     (7)
                  
                  
                     Λόγω του ιδιαίτερου χαρακτήρα τους, οι δείκτες αναφοράς επιτοκίων και οι δείκτες αναφοράς βασικών προϊόντων πρέπει να συμμορφώνονται με τις διατάξεις των ειδικών παραρτημάτων του κανονισμού (ΕΕ) 2016/1011, αντί ή επιπλέον της συμμόρφωσής τους με τον τίτλο II του ίδιου κανονισμού. Οι διαχειριστές των εν λόγω δεικτών αναφοράς θα πρέπει να επισημαίνουν το γεγονός αυτό στη δήλωση δείκτη αναφοράς, ούτως ώστε να ενημερώνονται σχετικά οι χρήστες και οι δυνητικοί χρήστες.
                  
               
                     (8)
                  
                  
                     Οι διαχειριστές δεικτών αναφοράς κρίσιμης σημασίας πρέπει να συμμορφώνονται με ενισχυμένο ρυθμιστικό καθεστώς που προβλέπεται στον κανονισμό (ΕΕ) 2016/1011. Κατά συνέπεια, είναι σημαντικό οι χρήστες και οι δυνητικοί χρήστες να ενημερώνονται δεόντως για το γεγονός αυτό.
                  
               
                     (9)
                  
                  
                     Σε περίπτωση που ένας δείκτης αναφοράς παρουσιάζει χαρακτηριστικά διαφορετικών τύπων δεικτών αναφοράς, οι ειδικές διατάξεις του παρόντος κανονισμού που αφορούν τους εν λόγω διαφορετικούς τύπους δεικτών αναφοράς θα πρέπει να εφαρμόζονται παράλληλα και συμπληρωματικά με τις γενικές απαιτήσεις κοινοποίησης, ούτως ώστε να παρέχονται στους χρήστες και τους δυνητικούς χρήστες εμπεριστατωμένες πληροφορίες σχετικά με όλα τα χαρακτηριστικά του δείκτη αναφοράς.
                  
               
                     (10)
                  
                  
                     Σύμφωνα με την αρχή της αναλογικότητας, ο παρών κανονισμός αποφεύγει την υπερβολική διοικητική επιβάρυνση των διαχειριστών σημαντικών και μη σημαντικών δεικτών αναφοράς, διότι θεσπίζει απαίτηση σύμφωνα με την οποία η δήλωση δείκτη αναφοράς πρέπει να περιέχει πιο περιορισμένο σύνολο πληροφοριών για τους σημαντικούς και μη σημαντικούς δείκτες αναφοράς.
                  
               
                     (11)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών στην Επιτροπή.
                  
               
                     (12)
                  
                  
                     Η Ευρωπαϊκή Αρχή Κινητών Αξιών και Αγορών διενήργησε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους και του οφέλους και ζήτησε τη γνώμη της ομάδας συμφεροντούχων κινητών αξιών και αγορών που έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2).
                  
               
                     (13)
                  
                  
                     Για λόγους συνέπειας με τον κατ' εξουσιοδότηση κανονισμό για τον περαιτέρω προσδιορισμό των στοιχείων του κώδικα δεοντολογίας ο οποίος πρέπει να καταρτίζεται από τους διαχειριστές δεικτών αναφοράς που βασίζονται σε δεδομένα εισόδου παρεχόμενα από συνεισφέροντες, κρίνεται σκόπιμη η καθυστέρηση της εφαρμογής του παρόντος κατ' εξουσιοδότηση κανονισμού κατά δύο μήνες,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Γενικές απαιτήσεις κοινοποίησης
            
               1.   Στη δήλωση δείκτη αναφοράς περιλαμβάνονται τα εξής:
               
                           α)
                        
                        
                           η ημερομηνία δημοσίευσης της δήλωσης και, κατά περίπτωση, η ημερομηνία τελευταίας επικαιροποίησής της·
                        
                     
                           β)
                        
                        
                           εάν είναι διαθέσιμος, ο διεθνής αριθμός αναγνώρισης τίτλων (ISIN) του δείκτη αναφοράς ή των δεικτών αναφοράς· εναλλακτικά, για οικογένεια δεικτών αναφοράς, στη δήλωση μπορούν να παρέχονται λεπτομερή στοιχεία σχετικά με τις δυνατότητες δημόσιας και δωρεάν πρόσβασης στους διεθνείς αριθμούς αναγνώρισης τίτλων (ISIN)·
                        
                     
                           γ)
                        
                        
                           αν ο δείκτης αναφοράς, ή οποιοσδήποτε από τους δείκτες της οικογένειας δεικτών αναφοράς, καθορίζεται με τη χρήση συνεισφορών δεδομένων εισόδου·
                        
                     
                           δ)
                        
                        
                           αν ο δείκτης αναφοράς, ή οποιοσδήποτε από τους δείκτες της οικογένειας δεικτών αναφοράς χαρακτηρίζεται ως ένας από τους τύπους δεικτών αναφοράς που αναφέρονται στον τίτλο III του κανονισμού (ΕΕ) 2016/1011, συμπεριλαμβανομένης της συγκεκριμένης διάταξης δυνάμει της οποίας ο δείκτης αναφοράς εμπίπτει σε αυτόν τον τύπο.
                        
                     
            
               2.   Κατά τον προσδιορισμό της αγοράς ή της οικονομικής πραγματικότητας, η δήλωση δείκτη αναφοράς περιλαμβάνει τουλάχιστον τις ακόλουθες πληροφορίες:
               
                           α)
                        
                        
                           γενική περιγραφή της αγοράς ή της οικονομικής πραγματικότητας.
                        
                     
                           β)
                        
                        
                           τα γεωγραφικά όρια, εάν υπάρχουν, της αγοράς ή της οικονομικής πραγματικότητας·
                        
                     
                           γ)
                        
                        
                           οποιαδήποτε άλλη πληροφορία την οποία ο διαχειριστής κρίνει ευλόγως σημαντική ή χρήσιμη για την καλύτερη κατανόηση των σχετικών χαρακτηριστικών της αγοράς ή της οικονομικής πραγματικότητας από τους χρήστες ή τους δυνητικούς χρήστες του δείκτη αναφοράς ή της οικογένειας δεικτών αναφοράς, συμπεριλαμβανομένων τουλάχιστον των ακόλουθων στοιχείων, εφόσον είναι διαθέσιμα αξιόπιστα δεδομένα σχετικά με τα στοιχεία αυτά:
                           
                                       i)
                                    
                                    
                                       πληροφορίες σχετικά με τους πραγματικούς ή δυνητικούς συμμετέχοντες στην αγορά·
                                    
                                 
                                       ii)
                                    
                                    
                                       ένδειξη του μεγέθους της αγοράς ή της οικονομικής πραγματικότητας.
                                    
                                 
                     
            
               3.   Κατά τον προσδιορισμό των πιθανών περιορισμών του δείκτη αναφοράς και των συνθηκών υπό τις οποίες η μέτρηση της αγοράς ή της οικονομικής πραγματικότητας ενδέχεται να καταστεί αναξιόπιστη, η δήλωση δείκτη αναφοράς περιλαμβάνει τουλάχιστον τα εξής:
               
                           α)
                        
                        
                           περιγραφή των περιστάσεων υπό τις οποίες ο διαχειριστής ενδέχεται να μην έχει στη διάθεσή του επαρκή δεδομένα εισόδου για τον καθορισμό του δείκτη αναφοράς ή της οικογένειας δεικτών αναφοράς σύμφωνα με την εφαρμοζόμενη μεθοδολογία·
                        
                     
                           β)
                        
                        
                           όπου ενδείκνυται, περιγραφή των περιπτώσεων στις οποίες η ακρίβεια και η αξιοπιστία της μεθοδολογίας που χρησιμοποιείται για τον καθορισμό του δείκτη αναφοράς δεν μπορεί πλέον να διασφαλιστεί, όπως όταν ο διαχειριστής θεωρεί ότι η ρευστότητα της υποκείμενης αγοράς είναι ανεπαρκής·
                        
                     
                           γ)
                        
                        
                           οποιαδήποτε άλλη πληροφορία την οποία ο διαχειριστής κρίνει ευλόγως σημαντική ή χρήσιμη ώστε οι χρήστες και οι δυνητικοί χρήστες του δείκτη αναφοράς ή των δεικτών αναφοράς να είναι σε θέση να κατανοούν καλύτερα τις περιστάσεις υπό τις οποίες η μέτρηση της αγοράς ή της οικονομικής πραγματικότητας ενδέχεται να καταστεί αναξιόπιστη, συμπεριλαμβανομένης περιγραφής της έννοιας του έκτακτου συμβάντος της αγοράς.
                        
                     
            
               4.   Κατά τον προσδιορισμό των ελέγχων και των κανόνων που διέπουν τις περιπτώσεις άσκησης κρίσης ή διακριτικής ευχέρειας από τον διαχειριστή ή οποιονδήποτε συνεισφέροντα στο πλαίσιο του υπολογισμού του δείκτη αναφοράς ή των δεικτών αναφοράς, η δήλωση δείκτη αναφοράς περιλαμβάνει συνοπτική περιγραφή κάθε σταδίου της διαδικασίας για τη διενέργεια εκ των υστέρων αξιολόγησης της άσκησης διακριτικής ευχέρειας, καθώς και σαφή ένδειξη της θέσης του προσώπου ή των προσώπων που είναι αρμόδια για τη διενέργεια των αξιολογήσεων.
            
            
               5.   Κατά τον καθορισμό των διαδικασιών για την επανεξέταση της μεθοδολογίας, στη δήλωση δείκτη αναφοράς περιγράφονται συνοπτικά τουλάχιστον οι διαδικασίες για τη διεξαγωγή δημόσιας διαβούλευσης σχετικά με τυχόν ουσιώδεις αλλαγές στη μεθοδολογία.
            
            
               6.   Η παράγραφος 3 στοιχείο γ) και η παράγραφος 5 δεν εφαρμόζονται στη δήλωση δείκτη αναφοράς:
               
                           α)
                        
                        
                           για σημαντικό δείκτη αναφοράς· ή
                        
                     
                           β)
                        
                        
                           για οικογένεια δεικτών αναφοράς η οποία δεν περιλαμβάνει κανέναν δείκτη αναφοράς κρίσιμης σημασίας και δεν απαρτίζεται αποκλειστικά και μόνο από μη σημαντικούς δείκτες αναφοράς.
                        
                     
            
               7.   Στην περίπτωση δήλωσης για μη σημαντικό δείκτη αναφοράς ή για οικογένεια δεικτών αναφοράς που απαρτίζεται αποκλειστικά και μόνο από μη σημαντικούς δείκτες αναφοράς:
               
                           α)
                        
                        
                           δεν εφαρμόζονται οι ακόλουθες διατάξεις του παρόντος άρθρου:
                           
                                       i)
                                    
                                    
                                       παράγραφος 2 στοιχείο γ),
                                    
                                 
                                       ii)
                                    
                                    
                                       παράγραφος 3 στοιχεία β) και γ),
                                    
                                 
                                       iii)
                                    
                                    
                                       παράγραφοι 4 και 5· και
                                    
                                 
                     
                           β)
                        
                        
                           οι απαιτήσεις της παραγράφου 2 στοιχεία α) και β) μπορούν να πληρούνται εναλλακτικά με την προσθήκη στη δήλωση δείκτη αναφοράς σαφούς παραπομπής σε δημοσιευμένο έγγραφο, δωρεάν πρόσβασης, το οποίο περιλαμβάνει τις ίδιες πληροφορίες.
                        
                     
            
               8.   Οι διαχειριστές δύνανται να συμπεριλαμβάνουν πρόσθετες πληροφορίες στο τέλος των οικείων δηλώσεων δεικτών αναφοράς, υπό την προϋπόθεση ότι, εάν αυτό γίνεται με παραπομπή σε δημοσιευμένο έγγραφο που περιλαμβάνει τις εν λόγω πληροφορίες, η πρόσβαση στο έγγραφο αυτό είναι δωρεάν.
            
         
         
            Άρθρο 2
            Ειδικές απαιτήσεις κοινοποίησης για δείκτες αναφοράς ρυθμιζόμενων δεδομένων
            Πέραν των πληροφοριών που πρέπει να περιλαμβάνονται δυνάμει του άρθρου 1, για δείκτη αναφοράς ρυθμιζόμενων δεδομένων ή, κατά περίπτωση, οικογένεια δεικτών αναφοράς ρυθμιζόμενων δεδομένων, η δήλωση δείκτη αναφοράς περιέχει στην οικεία περιγραφή των δεδομένων εισόδου τουλάχιστον τα εξής:
            
                        α)
                     
                     
                        τις πηγές των δεδομένων εισόδου που χρησιμοποιούνται·
                     
                  
                        β)
                     
                     
                        για κάθε πηγή, τον σχετικό τύπο, όπως παρατίθεται στο άρθρο 3 παράγραφος 1 σημείο 24) του κανονισμού (ΕΕ) 2016/1011.
                     
                  
         
            Άρθρο 3
            Ειδικές απαιτήσεις κοινοποίησης για δείκτες αναφοράς επιτοκίων
            Πέραν των πληροφοριών που πρέπει να περιλαμβάνονται δυνάμει του άρθρου 1, για δείκτη αναφοράς επιτοκίου ή, κατά περίπτωση, οικογένεια δεικτών αναφοράς επιτοκίων, η δήλωση δείκτη αναφοράς περιέχει τουλάχιστον τις ακόλουθες πληροφορίες:
            
                        α)
                     
                     
                        σχετική αναφορά για την ενημέρωση των χρηστών όσον αφορά το πρόσθετο ρυθμιστικό καθεστώς που εφαρμόζεται στους δείκτες αναφοράς επιτοκίων βάσει του παραρτήματος I του κανονισμού (ΕΕ) 2016/1011·
                     
                  
                        β)
                     
                     
                        περιγραφή των ρυθμίσεων που έχουν τεθεί σε εφαρμογή για τη συμμόρφωση με το εν λόγω παράρτημα.
                     
                  
         
            Άρθρο 4
            Ειδικές απαιτήσεις κοινοποίησης για δείκτες αναφοράς βασικών προϊόντων
            Πέραν των πληροφοριών που πρέπει να περιλαμβάνονται σύμφωνα με το άρθρο 1, για δείκτη αναφοράς βασικών προϊόντων ή, κατά περίπτωση, οικογένεια δεικτών βασικών προϊόντων, η δήλωση δείκτη αναφοράς περιέχει τουλάχιστον τα εξής:
            
                        α)
                     
                     
                        ένδειξη σχετικά με το κατά πόσον οι απαιτήσεις του τίτλου II ή του παραρτήματος II του κανονισμού (ΕΕ) 2016/1011 εφαρμόζονται στον δείκτη αναφοράς ή στην οικογένεια δεικτών αναφοράς όπως ορίζεται στο άρθρο 19 του εν λόγω κανονισμού·
                     
                  
                        β)
                     
                     
                        εξήγηση των λόγων για τους οποίους εφαρμόζονται οι διατάξεις του τίτλου II ή, ανάλογα με την περίπτωση, του παραρτήματος II του εν λόγω κανονισμού·
                     
                  
                        γ)
                     
                     
                        συμπερίληψη στους ορισμούς των κύριων όρων συνοπτικής περιγραφής των κριτηρίων που καθορίζουν το σχετικό υποκείμενο βασικό προϊόν·
                     
                  
                        δ)
                     
                     
                        κατά περίπτωση, υπόδειξη σχετικά με τις δυνατότητες αναζήτησης της δημοσίευσης των διευκρινίσεων που υποχρεούται να δημοσιεύει ο διαχειριστής σύμφωνα με το παράρτημα II σημείο 7 του εν λόγω κανονισμού.
                     
                  
         
            Άρθρο 5
            Ειδικές απαιτήσεις κοινοποίησης για δείκτες αναφοράς κρίσιμης σημασίας
            Πέραν των πληροφοριών που πρέπει να περιλαμβάνονται δυνάμει του άρθρου 1, για δείκτη αναφοράς κρίσιμης σημασίας ή, κατά περίπτωση, οικογένεια δεικτών αναφοράς που περιέχει τουλάχιστον έναν δείκτη αναφοράς κρίσιμης σημασίας, η δήλωση δείκτη αναφοράς περιέχει τουλάχιστον τις ακόλουθες πληροφορίες:
            
                        α)
                     
                     
                        σχετική αναφορά για την ειδοποίηση των χρηστών όσον αφορά το ενισχυμένο ρυθμιστικό καθεστώς που εφαρμόζεται στους δείκτες αναφοράς κρίσιμης σημασίας βάσει του κανονισμού (ΕΕ) 2016/1011·
                     
                  
                        β)
                     
                     
                        δήλωση στην οποία υποδεικνύεται ο τρόπος ενημέρωσης των χρηστών σε περίπτωση καθυστέρησης της δημοσίευσης του δείκτη αναφοράς ή σε περίπτωση εκ νέου καθορισμού του δείκτη αναφοράς, καθώς και η (αναμενόμενη) διάρκεια ισχύος των μέτρων.
                     
                  
         
            Άρθρο 6
            Επικαιροποιήσεις
            Πέραν των περιπτώσεων που αναφέρονται στο άρθρο 27 παράγραφος 1 τρίτο εδάφιο του κανονισμού (ΕΕ) 2016/1011, απαιτείται επικαιροποίηση της δήλωσης δείκτη αναφοράς οποτεδήποτε οι πληροφορίες που περιέχονται στη δήλωση παύουν να είναι ορθές ή αρκετά ακριβείς, και οπωσδήποτε στις ακόλουθες περιπτώσεις:
            
                        α)
                     
                     
                        σε κάθε αλλαγή του τύπου του δείκτη αναφοράς·
                     
                  
                        β)
                     
                     
                        σε κάθε ουσιώδη αλλαγή της μεθοδολογίας που χρησιμοποιείται για τον καθορισμό του δείκτη αναφοράς ή, εάν η δήλωση δείκτη αναφοράς είναι για οικογένεια δεικτών αναφοράς, της μεθοδολογίας που χρησιμοποιείται για τον καθορισμό οποιουδήποτε από τους δείκτες αναφοράς της οικογένειας δεικτών αναφοράς.
                     
                  
         
            Άρθρο 7
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 25 Ιανουαρίου 2019.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Ιουλίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 171 της 29.6.2016, σ. 1.
         
            (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).